Bursa de la Bucureşti a câştigat aproape 3,5 miliarde de lei la capitalizare, în această săptămână / În topul tranzacţiilor se mai află titlurile Hidroelectrica
Bursa de Valori Bucureşti (BVB) a câştigat 3,49 miliarde de lei la capitalizare, respectiv 1,04%, în această săptămână, în timp ce valoarea tranzacţiilor cu acţiuni a scăzut cu 69,92%, în comparaţie cu săptămâna anterioară, transmite Agerpres.
Potrivit datelor publicate de BVB, consultate de AGERPRES, capitalizarea bursieră a ajuns la 339,724 miliarde de lei, în perioada 20 – 24 mai 2024, în creştere de la 336,234 miliarde de lei, în perioada 13 – 17 mai.
Tranzacţiile cu acţiuni au generat un rulaj de 321,583 milioane de lei, în scădere faţă de 1,069 miliarde de lei, în săptămâna anterioară.
Cea mai bună zi de tranzacţionare la BVB a fost luni, 20 mai, când s-a înregistrat un rulaj de 92,815 milioane de lei, iar cea mai slabă zi, joi, 23 mai, cu o valoare a tranzacţiilor de 35,618 milioane de lei.
Indicele principal al Bursei de Valori Bucureşti – BET – a închis săptămâna la 17.680,50 puncte.
Acţiunile Băncii Transilvania au fost cele mai lichide titluri pe segmentul principal al BVB, cu tranzacţii de 81,549 milioane de lei şi o creştere a preţului cu 3,99%.
În topul tranzacţiilor se mai află titlurile Hidroelectrica, cu tranzacţii de 44,245 milioane de lei (1,41%), şi ale OMV Petrom, cu 34,034 milioane de lei (3,37%).
Cele mai importante creşteri ale cotaţiilor au fost înregistrate de acţiunile SIF Hoteluri (36,36%), Romcab (11,19%) şi ale Mecanica Ceahlău (+10,89%).
La polul opus, scăderi importante au fost consemnate de acţiunile Energopetrol, cu un declin de 24,17%, urmate de cele ale UAMT (-7,83%) şi ale Electroaparataj (-7,83%).
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank